Trikuriasis

Trikuriasis, yang juga dikenali sebagai jangkitan cacing cambuk, merupakan jangkitan yang dibawa oleh cacing parasit Trichuris trichiura (cacing cambuk). Sekiranya jangkitan disebabkan oleh hanya beberapa ekor cacing, biasanya ia tidak menunjukkan simptom. Pada mereka yang dijangkiti oleh banyak ekor cacing, mungkin terdapat sakit abdomen, keletihan dan cirit-birit. Cirit-birit  kadangkala mengandungi darah. Jangkitan dalam kalangan kanak-kanak boleh mengakibatkan perkembangan intelek dan fizikal yang lemah. Paras sel darah merah rendah boleh berlaku disebabkan oleh kehilangan darah.

 Punca 
Penyakit ini biasanya merebak apabila orang makan makanan atau minum minuman yang mengandungi telur cacing ini. Ini boleh berlaku apabila sayur-sayuran yang tercemar tidak dibersihkan atau dimasak dengan sempurna. Seringkali telur-telur ini berada di dalam tanah di kawasan tempat orang membuang air besar di luar dan tempat najis manusia yang tidak dirawat digunakan sebagai baja. Telur-telur ini berasal daripada najis orang yang dijangkiti. Kanak-kanak kecil yang bermain tanah yang sedemikian dan memasukkan tangan ke dalam mulut mereka juga mudah dijangkiti. Cacing-cacing ini hidup dalam usus besar dan kira-kira empat sentimeter panjang. Cacing cambuk didiagnos dengan melihat telur apabila memeriksa najis menggunakan mikrskop. Telur-telur ini berbentuk tong.

 Pencegahan dan rawatan 
Pencegahan adalah dengan memasak makanan dan hand washing mencuci tangan dengan betul sebelum memasak. Langkah lain termasuk menambah baik capaian kepada sanitasi seperti memastikan penggunaan tandas yang berfungsi dan bersih  dan capaian kepada air bersih. Di kawasan-kawasan dunia tempat jangkitan adalah biasa, seringkali keseluruhan kumpulan penduduk akan dirawat serentak atau secara tetap. Rawatan adalah dengan tiga hari pemberian ubat: albendazole, mebendazole atau ivermectin. Orang ramai seringkali dijangkiti semula selepas rawatan.

 Epidemiologi 
Jangkitan cacing cambuk menjejaskan kira-kira 600 hingga 800 juta orang di seluruh dunia. Ia sangat kerap ditemui di negara-negara tropika. Di dunia sedang membangun, mereka yang dijangkiti cacing cambuk seringkali menghidapi jangkitan cacing kerawit dan askariasis. Ia mempunyai kesan yang besar ke atas ekonomi kebanyakan negara. Usaha sedang dijalankan bagi membangunkan vaksin melawan penyakit ini. Trikuriasis dikelaskan sebagai penyakit tropika terabai.

Rujukan

Kategori:Penyakit dan gangguan
Kategori:Penyakit parasit
Kategori:WPPER